Мы классификацием ишIуагъэкIэ бзэ зэфэшъхьафыбэхэм яфразеологиехэм яхьылIагъэу IофшIэгъэ пчъагъэхэр къыхаутэу аублэ, ахэмэ фразеологиер лексикологием къыгуагъэушъхьафыкIыным игъогу тыращэ. Ау ащ фэдэ IофшIагъэмэ зы щыкIэгъэ ин афэхъугъ: В.В. Виноградовым урысыбзэмкIэ ыгъэфедэгъэ классификациер зытетым тетэу, шъхьадж ежь ибзэ хабзэхэм зэрякIущтым емыгупшысэхэу урысыбзэм имылъэпкъэгъубзэхэм арахьылIагъ. Ар хэгъэкIи, авторхэм къыдамылъытагъэр а классификациер ежь урысыбзэмкIи узгъэрэзэрэ схемэ ухыгъэу зэрэщымытыр ары. КъэIуагъэмэ икъущтыр фразеологие зэхакIэмрэ фразеологие зыкIымрэ ямэхьанэхэр зэрэзэгобгъэушъхьафыкIыщт шIыкIэр зэрэхьылъэ дэдэр, джащ фэдэу фразеологие гущыIэзэгъусэхэм ахэплъытэщтхэм якъэгъэнэфэни IэшIэхэу зэрэщымытыр ары. Мыхэмэ В.В. Виноградовым иклассификацие принцип махэу къашIы, ащ къыхэкIэуи субъективнэ екIолIакIэр къебэкIын фаеу мэхъу.